Iddewiaeth y Ganrif Gyntaf ac Agweddau Iesu at Wragedd

1.  Rhagarweiniad 


Mae astudiaethau ar Iesu yn datgan y dylid bod yn ofalus wrth drin a thrafod yr 
efengylau 
fel dogfennau hanesyddol pur am fywyd a dysgeidiaeth Iesu; mae’n bosibl bod 
y 
portreadau o wragedd yn y pedair efengyl wedi dod o dan ddylanwad ffactorau a 
sefyllfaoedd penodol o fewn yr amrywiol gymunedau. Sylwer ar y canllawiau a luniwyd i 
geisio darganfod a yw datganiad o’r eiddo Iesu yn ddilys ai peidio (cysondeb, gwreiddiau 
Semitaidd ag ati)

2. Dysgeidiaeth Iesu 


Mae Iesu yn dangos diddordeb yn y sawl sy’n llechian ar ymylon cymdeithas (e.e. 
meddylier am ei ddatganiad yn Math. 21:31-32 ynghylch puteiniaid a chasglwyr trethi yn 
mynd i mewn i’r deyrnas cyn y prif offeiriaid a’r henuriaid). Mae’n llawn cydymdeimlad â 
gweddwon, yn condemnio’r sawl sy’n dwyn eu heiddo (Marc 12:40) ac yn cymeradwyo’r 
weddw dlawd am ei rhodd i’r drysorfa (Marc 12:41-4). 


Nodir yn aml bod damhegion Iesu yn sôn am brofiadau y gall gwragedd uniaethu â hwy, 
a hynny er mwyn tynnu sylw at eu gweithredoedd a’u hesiampl. Gweler, er enghraifft, y 
ddameg am y lefain yn Math 13:11: tri mesur o flawd gwenith (cymh. Gen. 18:6) yn 
ddigon 
i wneud bara i gant o bobl, sy’n golygu bod Iesu yn priodoli arwyddocâd arbennig i’r gwaith 
a gysylltir yn draddodiadol â gwaith y wraig o fewn y cartref.


Mae’n bosibl fod rhai agweddau ar ddysgeidiaeth Iesu yn ymdrin yn anuniongyrchol â 
statws gwragedd; e.e. datganiadau ynghylch priodas a godineb (Math. 5:27-32; 19:2-12).

3.  Gweinidogaeth Iachau 


Ceir cyfres o ddeg o wyrthiau yn Math. 8-9 sy’n canolbwyntio ar y rhai ar ymylon 
cymdeithas - gwahangleifion, Cenedl-ddynion, gwragedd, casglwyr trethi, pechaduriaid. 
Yn eu plith mae hanes iachâd mam-yng-nghyfraith Pedr (cymh. Marc 1:29-31), sy’n codi 
o’i gwely ac yn gweini ar Iesu (Marc 1:31; Math. 8:15). Sylwer hefyd ar iachâd y wraig ag 
arni waedlif (Marc 5:24-34; Math. 9:20-22), gwyrth a ddilynir yn Efengyl Marc gan hanes 
cyfodi merch Jairus (5:35-43; Math. 9:18-19, 23-26). Mae’r wraig yn aflan o 
achos ei 
hamhurdeb (cymh. Lef. 15:25-30) ac yn cyffwrdd â Iesu, gan ddatgelu ei ffydd.


Sylwer hefyd ar y naratif ynghylch y wraig o Syroffenicia (Marc 7:24-30) neu’r wraig 
Ganaaneaidd (Math. 15:21-28); mae hi’n dyfalbarhau ac y mae Iesu yn iachau ei merch 
sydd â chythraul arni, o achos ei ffydd.

4.  Gwragedd fel Disgyblion   


A fu Iesu yn dysgu merched yn ogystal â dynion? Fe ddatgan Mathew nad yw’r pedair a’r 
pum mil yn cynnwys y gwragedd a’r plant oedd yn bresennol (14:21; 15:38). Ond a oedd 
gwragedd ymhlith y rhai a fu’n ddisgyblion i Iesu? Mae Luc 8:1-3 yn disgrifio Iesu yn 
teithio gyda’i ddisgyblion, ac yn datgan bod rhai gwragedd (a iachawyd ganddo) wedi 
teithio â hwy, gan gynnwys Mair Magdalen, Joanna a Swsanna.  Dywedir eu bod wedi 
cynnig cymorth ariannol (diakoneô). Cymh. Marc 15:40-41: ‘Yr oedd gwragedd hefyd yn 
edrych o hirbell; yn eu plith yr oedd Mair Magdalen, a Mair mam Iago Fychan, a Joses a 
Salome, gwragedd a fu’n ei ganlyn a gweini arno pan oedd yng Ngalilea’.  Defnyddir y 
ferf ‘canlyn’ (akoloutheô) yn aml wrth gyfeirio at y disgyblion yn canlyn Iesu (e.e. Marc 
2:14; Math. 8:19-22).
5.  Gwragedd yn Bresennol wrth y Groes a’r Bedd Gwag


Dywedir bod gwragedd ymhlith y rhai a fu’n dystion i groeshoeliad Iesu, ei gladdu, y bedd 
gwag a’i atgyfodiad (Marc 15:40-41; Math. 27:61; Luc 23:49).  Yn Efengyl Marc mae’r 
gwragedd yn dod i’r amlwg ar yr union adeg pan fo’r disgyblion yn dianc o’r olygfa;
dyma’r grwp teyrngar a fu’n sefyll wrth y groes ac a fu’n ddilynwyr iddo ers ei ddyddiau 
yng Ngalilea (Marc 15:40). Merched o’r un grwp yw’r cyntaf i ddarganfod y bedd gwag 
(Marc 16:1-8; Math. 28:1-10; Luc 24:1-11; Ioan 20:1, 11-18).

6.  Cyhuddiadau o Wrth-Iddewiaeth


A yw’r disgrifiad o Iesu fel ‘diwygiwr y gymdeithas Iddewig batriarchaidd’ (Ben 
Witherington III) i’w ystyried fel enghraifft o dueddiadau gwrth-Iddewig ymhlith 
ysgolheigion y TN? 


Cymh. Joachim Jeremias, Jerusalem at the Time of Jesus (1969): ‘Judaism had a very low 
opinion of women....she is kept as far as possible shut away from the outer world, 
submissive to the power of her father or her husband, and where she is inferior to men from a 
religious point of view’.  Cymh. hefyd sylwadau Ben Witherington yn ei erthygl ar ferched 
i’r Anchor Bible Dictionary : ‘The Palestinian Jewish culture was one of 
the most 
patriarchal in the Mediterranean crescent. The home and family were basically the 
only 
spheres where women could play significant roles in early 
Judaism...  There is no 
evidence that prior to Jesus’ ministry Jewish women were allowed to be disciples of a great 
teacher, much less travel with such a teacher, or to instruct anyone other than children. In 
such a restrictive context, Jesus’ relationship to women must have seemed radical indeed’ 
(VI, 957).  Ar ben hyn, dywed Witherington yn ei lyfr Women in the Earliest Churches 
‘Jewish women would have seen the new religious roles allowed to them in Christianity as 
being in stark contrast to what had been the case in the Jewish synagogue or at home’ 
(114).


I ba raddau y mae sylwadau o’r fath yn ceisio cadw Iesu a’i ddilynwyr yn gwbl ar wahân i 
Iddewiaeth y cyfnod? Onid oes tuedd i feithrin delweddau stereotypaidd o Iddewiaeth fel  
crefydd o gaethiwed, a hynny mewn gwrthgyferbyniad llwyr â’r efengyl o ryddid a 
bregethir gan Iesu? Onid yw gwragedd, yng ngeiriau Amy-Jill Levine, yn cael eu portreadu 


fel ‘the yeast which ferments the stale domestic beer of Judaism and the good, imported 
brew of Christianity’? (“Second Temple Judaism”, 307). 


Mae Judith Plaskow yn tynnu sylw at gyfres o reolau neu ffactorau allweddol wrth lunio’r


myth gwrth-Iddewig:


i) fel ‘antithesis’ sy’n seiliedig ar ddelweddau cwbl wrthgyferbyniol; cysylltir Iddewiaeth 
â’r negyddol (rhagfarn yn erbyn merched) a Christnogaeth â’r cadarnhaol (ffeministiaeth);


ii) fel y bwch dihangol pan fo Iddewon yn cael eu beio am yr holl ddrygioni yn y byd;


iii) fel prolog, yn yr ystyr bod yn rhaid uniaethu Iddewiaeth â chrefydd ‘gwag’ yr HD, am i 
holl addewidion Duw gael eu cyflawni mewn Cristnogaeth.


Ond mae amryw o ddiwinyddion ffeministaidd Iddewig cyfoes yn ceisio profi nad oedd 
Iddewiaeth y ganrif gyntaf mor wrthwynebus tuag at merched, eu statws a’u 
gweithgarwch ag yr awgryma’r darlun stereotypaidd; gwneir ymgais yn ogystal i ddangos 
mor ‘Iddewig’ yw agwedd Iesu at ferched, a honnir y rhoddwyd gormod o bwyslais yn y 
gorffennol ar agwedd egalitaraidd Iesu at ferched (‘Iesu’r diwygiwr’). Ceir tuedd ymhlith
awduron cyfoes Cristnogol i ganolbwyntio dim ond ar y datganiadau mwyaf negyddol 
ynghylch bywyd gwragedd Iddewig yn ystod y ganrif gyntaf (e.e. ni chaent gymryd rhan


mewn gweddiau ffurfiol nac astudio’r Ysgrythurau; ystyriwyd gwragedd fel ffigurau aflan 
a siaradus gan rabbiniaid). Mae’n rhaid rhoi sylw nid yn unig i destunau rabbinaidd, ond 
hefyd i’r Apocryffa a’r Psewdepigraffa, Sgroliau’r Môr Marw, Joseffws a Philo. Sylwer 
hefyd mai testunau a gofnowyd ar bapur ar ôl 70 OC yw traddodiadau rabbinaidd (yr ail


neu’r drydedd ganrif, yn ôl pob tebyg), ac nid ydynt o angenrheidrwydd yn adlewyrchu 
agweddau Iddewig at ferched yn ystod cyfnod Iesu ei hun.


Beth, hefyd, am yr amrywiol destunau ac adrannau Iddewig sy’n cynnwys delweddau 
agweddau a delweddau cadarnhaol am wragedd Iddewig? Gwneir amryw o gyfeiriadau 
mewn astudiaethau cyfoes at y ffaith y gellid ysgaru gwraig ar fympwy, ond ni chyfeirir 
fel rheol at y ketubah,  y cytundeb priodas a luniwyd er mwyn gwarchod hawliau priodas y 
ferch. Ar ben hynny, mae geiriau Iesu i’w wrthwynebwyr ynghylch bwrw’r garreg gyntaf 
(yng nghyswllt hanes y wraig a ddaliwyd mewn godineb) yn hynod debyg i’r hyn a 
ddywed Rabbi Akiba: ‘Dim ond pan fo’r gwr ei hun yn gwbl ddieuog y bydd y dyfroedd 
yn brawf dilys o euogrwydd (neu ddiffyg euogrwydd) ei wraig’. Dyma farn sy’n seiliedig 
ar Hosea 14:14 (gweler Sifre Naso 21; b. Sotah 47b).


Yn ogystal â hyn, mae testunau Iddewig yn cofnodi hanes y gwragedd hynny oedd yn 
arweinwyr cyhoeddus, yn enwedig mewn synagog, ac yn meddu doniau proffwydol


(cymh Bernadette Brooten,Women Leaders in the Ancient Synagogue (1982). Sylwer 
hefyd 
ar dystiolaeth arysgrifau mewn synagogau o’r Gwasgariad. A oedd hi’n bosibl i 
wragedd Iddewig fod yn ddisgyblion i athrawon crefyddol? Sylwer ar dystiolaeth Qumran 
a Joseffws.


Rhoddir sylw penodol, felly, i’r cwestiwn a ellir mewn gwirionedd ddiffinio Iesu fel 
‘ffeminist’, fel un a aeth ati i ddisgwygio patriarchiaeth Iddewig. A fu’n dadlau â’r 
Phariseaid ar gwestiynau ynghylch statws gwragedd, a geisiodd gael gwared â rhai 
deddfau?


Yn hytrach na chyfeirio at dueddiadau ‘ffeministaidd’ Iesu, mae’n well gan Judith Plaskow 
ddweud mai athro Iddewig oedd Iesu a roddodd parch ac urddas i wragedd. Mae’n rhaid 
ystyried traddodiadau’r TN, gan hynny, fel ffynhonnell bwysig wrth drafod hanes 
gwragedd Iddewig yn ystod y ganrif gyntaf OC.

